விளம்பரமில்லா யூட்யூப் காணொளி இலவசம்

யூட்யூப் சேவையைப் பணம் செலுத்திப் பார்க்கும் முதன்மைப் பயனர்கள் தங்கள் நண்பர்களுக்கும் விளம்பரம் இல்லா காணொளிகளைப் பகிர முடியும்.

இணையத்தில் இருப்பதெல்லாமே விலையில்லாப் பொருள் என்பதே பெரும்பாலானவர்களின் எண்ணம். இணையச் சேவைகளுக்குப் பணம் செலுத்துவதென்றாலே ஒவ்வாமை உண்டு. சமூகவலைத்தளங்கள் தங்கள் தளங்கள் இயங்குவதே பயனர்களால்தான் என்பதால் அவர்கள் நேரத்தையே தங்கள் வருமானத்துக்குப் பயன்படுத்துகின்றன. தங்கள் சேவையைப் பெறத் தாங்கள் காண்பிக்கும் விளம்பரங்களைப் பொறுமையாகப் பார்க்கவேண்டும் என்கின்றன.

கூகுள் நிறுவனத்தின் யூட்யூப் சேவையும் இதற்கு விதிவிலக்கல்ல. எனினும் சில பயனர்கள் பணம் செலுத்தினால் விளம்பரம் இன்றிக் காணொளிகளைக் காண இயலும் எனில் அதை வரவேற்கிறார்கள். யூட்யூப், பணம் செலுத்திப் பயன்படுத்தும் முதன்மைக் கணக்குகளை அதனடிப்படையிலேயே அறிமுகப்படுத்தியது. சிலரோ, அதெல்லாம் பரவாயில்லை, நான் விளம்பரம் பார்த்துக்கொள்கிறேன், எக்காரணம் கொண்டும் பணம் கேட்காதே என்ற நிலைப்பாட்டில் இருப்பவர்கள்.

அநேகமாக அப்படிப்பட்ட பயனர்கள் எண்ணிக்கையே அதிகம். விளம்பரத்தைத் தடுக்கச் சில கணினி நிரல்களையும் இவர்கள் பயன்படுத்துகிறார்கள். இவற்றை யூட்யூப் கண்காணிக்கிறது. விளம்பரத் தடுப்பான் பயன்படுதுவதை அறிந்தால் யூட்யூப் தானே காணொளியை கடைசி நொடிக்கு எடுத்துச் சென்று முடித்துவைக்கிறது என்றும் சொல்கிறார்கள். விளம்பரத் தடுப்பானை எப்படித் தடுக்கிறோம் என்பது பற்றியெல்லாம் கூகுள் விவரமாகப் பேசுவதில்லை. எனினும் விளம்பரத் தடுப்பான்களைப் பயன்படுத்துவது யூட்யூப் சேவையைப் பயன்படுத்தும் கொள்கைகளுக்கு எதிரானது எனத் தெரிவித்துள்ளது.

பணம் செலுத்திப் பார்க்க விரும்பாதவர்களைக் கவரும் வழியாகத்தான் கூகுள் ஒரு புதிய திட்டத்தை அறிமுகப்படுத்தியுள்ளது. கட்டணம் செலுத்தும் பயனர்கள், ஏதேனும் காணொளியை விளம்பரமின்றிப் பார்க்க, தன் நண்பருக்குப் பகிர நினைத்தால் அப்படிச் செய்ய வாய்ப்பு கொடுக்கிறது கூகுள். ஒன்றல்ல, பத்து காணொளிகளை இப்படிப் பகிரலாம்.

காணொளிக்குக் கீழே பகிரவும் என்பதை அழுத்தினால் அதற்கான வாய்ப்பினைக் காண்பிக்கும். ஒருவேளை ஏற்கெனவே பணம் செலுத்திப் பயன்படுத்தும் நண்பருக்கு இப்படி விளம்பரமில்லாக் காணொளியைத் தவறுதலாக அனுப்பினால் பரவாயில்லை. கூகுள் அதைக் கணக்கில் எடுக்காது. ஒவ்வொரு மாதமும் இதுபோலப் பத்து காணொளிகளைப் பகிரலாம். தற்போதைக்கு ஐக்கிய ராஜ்ஜியம், கனடா, துருக்கி, மெக்ஸிகோ உள்ளிட்ட சில நாடுகளில் மட்டுமே இது நடைமுறைக்கு வந்துள்ளது.

விளம்பரம் இன்றி பார்க்கும் அனுபத்தை விரும்பும் பயனர், பணம் செலுத்தி யூட்யூப் சேவையைப் பெற ஆர்வம் காட்டலாம். தற்போது கட்டணம் செலுத்தி முதன்மைக் கணக்கு வைத்திருக்கும் சிலரிடம் பேசினோம். கொடுக்கும் பணத்தின் மதிப்புக்கு ஏற்ற சேவை கிடைப்பதாகவே சொல்கிறார்கள். விளம்பரத் தொல்லை இல்லையென்பது மட்டுமின்றி திறன்கருவியின் திரை பூட்டியிருந்தாலும் காணொளி தொடரும். தரவிறக்கம் செய்து பின்னர் பார்க்கும் வசதியும் உள்ளது. யூட்யூப் இசையும் இலவசம்.

தொடர்புடைய இணையத்தளங்கள்

ஆண்டிராய்டுபோலிஸ் தளத்தின் செய்தி

விளம்பரத்தடுப்பான் பற்றிய செய்தி